b'\n_START_ARTICLE_\nFranjo Ivan Delak\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rodnem Rojanu (predmestje Trsta), gimnazijo pa v Ljubljani in Gorici. Pred maturo je moral k vojakom in pri\xc5\xa1el v rusko ujetni\xc5\xa1tvo. Po povratku je nadaljeval \xc5\xa1olanje v Ljubljani in 1920 maturiral. Vpisal se je na Medicinsko fakulteto v Ljubljani ter nadaljeval \xc5\xa1tudij v Gradcu, kjer je 1925 diplomiral. Po diplomi se je najprej sku\xc5\xa1al zaposliti v Trstu, a so mu fa\xc5\xa1isti\xc4\x8dne oblasti kot slovenskemu izobra\xc5\xbeencu to prepre\xc4\x8dile, zato se je izselil v Ljubljano, kjer je v mestni bolni\xc5\xa1nici opravil predpisano prakso in se nato kot zdravnik zaposlil pri jugoslovanskih dr\xc5\xbeavnih \xc5\xbeeleznicah. Ko so Nemci zasedli \xc5\xa0tajersko so ga izgnali v Srbijo,od tam se je zatekel na Hrva\xc5\xa1ko, kjer je ostal do 1944, ko se je vrnil v Trst. V Trstu je sodeloval v narodnoosvobodilni borbi. Po koncu vojne je bil do 1947 zdravnik pri Pokrajinskem narodnoosvobodilnem odboru, ko pa je bilo 1947 ustanovljeno Slovensko zdravni\xc5\xa1ko dru\xc5\xa1tvo, je vstopil vanj in v njegovem okviru deloval na prosvetnem podro\xc4\x8dju ter obenem opravljal zdravni\xc5\xa1ko prakso. Kot neitalijanskemu dr\xc5\xbeavljanu mu italijanske oblasti po priklju\xc4\x8ditvi Cone A k Italiji niso ve\xc4\x8d dovolile, da bi opravljal zdravni\xc5\xa1ki poklic, zato je od\xc5\xa1el v ZDA, kjer je po opravljenih predpisanih izpitih lahko za\xc4\x8del z zdravni\xc5\xa1ko prakso. Leta 1971 se je upokojil in vrnil v Trst._NEWLINE_Delak je bil tudi velik ljubitelj glasbe, posebno zborovskega petja. Bil pa je tudi poustvarjajo\xc4\x8d in ustvarjajo\xc4\x8d glasbenik. V vseh krajih kjer je slu\xc5\xbeboval je vodil pevske zbore. Komponiral pa je tudi sam, predvsem zborovske, pa tudi solisti\xc4\x8dne vokalne in komorno instrumentalne skladbe. Pred odhodom v ZDA je v Trstu izdal zbirko V snegu v ZDA pa Dvanajst mo\xc5\xa1kih zborov na besedila slovenskih pesnikov. Ve\xc4\x8dinoma ostalih njegovih del je ostalo v rokopisu, med temi tudi neuprizorjena opera katere libreto je bilo prirejeno na besedilo Pre\xc5\xa1ernovega Krsta pri Savici.'